2.6.2022 г.
BG
Официален вестник на Европейския съюз
L 151/49
(34)
Срещата показа, че CAC KZ и AAK все още трябва да предоставят на Комисията допълнителни разяснения и доказателства относно някои предприети действия и мерки.
Комисията също така поиска от CAC KZ и AAK да преразгледат ПКД, като доразвият анализа на първопричините за недостатъците по отношение на безопасността, установени по време на посещението за оценка на място от страна на Съюза, с цел той да бъде обсъден на следващата техническа среща.
(35)
Като последващо действие във връзка с разискванията на Комитета на ЕС за авиационна безопасност от ноември 2021 г. и както беше потвърдено по време на техническата среща през април 2022 г. Комисията покани CAC KZ, AAK и въздушния превозвач Air Astana] на изслушване пред Комитета на ЕС за авиационна безопасност на 17 май 2022 г.
(36)
По време на това изслушване CAC KZ и AAK представиха на Комисията и на Комитета на ЕС за авиационна безопасност преглед на въведената система за гарантиране на надзора над безопасността на сертифицираните в Казахстан въздушни превозвачи.
Те разясниха националния план на Казахстан за развитие на безопасността, който включва мерки за подобряване на ефективността на въздушния транспорт на Казахстан, включително ефективното прилагане на съответните международни стандарти за безопасност.
Освен това AAK докладва за последните промени по отношение на организационната си структура, размера на авиационния сектор в Казахстан, както и за резултатите от координираната мисия на ИКАО за проверка, проведена през август 2021 г.
(37)
Като подчертаха ангажимента си за непрекъснато подобряване, CAC KZ и AAK представиха на Комисията и на Комитета на ЕС за авиационна безопасност цялостен и подробен преглед на изпълнението на ПКД, разработен въз основа на резултатите от посещението за оценка на място от страна на Съюза през октомври 2021 г. Той включва определените за в бъдеще стратегически цели, като например измененията на правната рамка на Казахстан, ръководствата и процедурите на AAK, продължаването на подобренията в системата за управление на качеството и по-нататъшното подобряване на ефективното прилагане на съответните международни стандарти за безопасност.
(38)
По време на изслушването CAC KZ и AAK се ангажираха да информират Комисията за по-нататъшните действия във връзка с останалите коментари, направени по време на посещението за оценка на място от страна на Съюза през 2021 г.
Освен това те се ангажираха да продължат диалога по въпросите на безопасността, включително чрез предоставяне на съответната информация във връзка с безопасността и чрез допълнителни срещи поне два пъти годишно или когато Комисията прецени за необходимо.
(39)
Данните сочат, че мерките, предприети от CAC KZ и AAK, вече допринасят за укрепване на капацитета им за надзор над авиационните дейности в Казахстан.
Необходими са обаче допълнителни подобрения по отношение на способността им да следят за това операциите на въздушните превозвачи, сертифицирани в Казахстан, да се извършват в съответствие със съответните международни стандарти за безопасност, включително чрез осигуряване на подходящи ресурси за такива дейности по надзор над безопасността.
(40)
Въз основа на представената информация изглежда, че от октомври 2021 г. насам CAC KZ и AAK са постигнали забележителен напредък в прилагането на съответните международни стандарти за безопасност.
Комисията и Агенцията отбелязаха намерението си да продължат да подкрепят CAC KZ и AAK в усилията им за по-нататъшно укрепване на системата за авиационна безопасност в Казахстан.
(41)
По време на изслушването въздушният превозвач Air Astana направи преглед на флота, с който разполага понастоящем, както и на наличните ресурси и съоръжения.
Превозвачът описа своята стабилна и добре разработена система за управление на безопасността (СУБ) и системата за управление на качеството.
Въздушният превозвач отбеляза, че използва набор от софтуерни инструменти, за да интегрира данните за управлението на безопасността, качеството и риска, включително системата за управление на риска от умора.
(42)
При запитване от страна на Комитета на ЕС за авиационна безопасност въздушният превозвач също така информира за надзорните дейности, извършени от AAK върху Air Astana през 2021—2022 г., и потвърди подобренията във взаимодействието си с CAC KZ и AAK.
(43)
Въз основа на обсъжданията Комитетът на ЕС за авиационна безопасност стигна до заключението, че следва да се обърне особено внимание на непрекъснатото наблюдение на положението с безопасността и развитието на ситуацията в Казахстан, включително чрез редовни доклади за напредъка от CAC KZ и AAK, както и на възможността те да бъдат поканени на друго изслушване на бъдещо заседание на Комитета на ЕС за авиационна безопасност.